**KLAIPĖDOS RAJONO savivaldybės taryba**

        **SPRENDIMAS**

**DĖL KLAIPĖDOS RAJONO SAVIVALDYBĖS TARYBOS 2020 M. RUGPJŪČIO 20 D. SPRENDIMO NR. T11-316 „DĖL PINIGINĖS SOCIALINĖS PARAMOS TEIKIMO KLAIPĖDOS RAJONO SAVIVALDYBĖJE TVARKOS APRAŠO PATVIRTINIMO“ PAKEITIMO**

2022 m. rugsėjo 29 d. Nr. T11-

Gargždai

Klaipėdos rajono savivaldybės taryba, vadovaudamasi Lietuvos Respublikos vietos savivaldos įstatymo 18 straipsnio 1 dalimi, n u s p r e n d ž i a:

1. Pakeisti Piniginės socialinės paramos teikimo Klaipėdos rajono savivaldybėje tvarkos aprašą, patvirtintą Klaipėdos rajono savivaldybės tarybos 2020 m. rugpjūčio 20 d. sprendimu Nr. T11-316 „Dėl Piniginės socialinės paramos teikimo Klaipėdos rajono savivaldybėje tvarkos aprašo patvirtinimo“:

1.1. Pakeisti 12 punktą ir jį išdėstyti taip:

„12. Jeigu asmuo pateikia nepasirašytą prašymą-paraišką, išskyrus Tvarkos aprašo 8.5 papunktyje nurodytais atvejais, ir (ar) nenurodo kontaktinių duomenų (telefono, adreso, el. pašto), kuriais galima būtų informuoti apie trūkstamus dokumentus (duomenis), ir šių duomenų neturi atsakingas skyrius už piniginės socialinės paramos teikimąir (ar) per Įstatymo nustatytą terminą nepateikia trūkstamų dokumentų, per 5 darbo dienas priimamas sprendimas neteikti piniginės socialinės paramos ir asmeniui grąžinami jo pateikti dokumentai, o jo byloje paliekamos šių dokumentų kopijos.“

1.2. Pakeisti 14 punktą ir jį išdėstyti taip:

„14. Seniūnijų socialinio darbo specialistai ir Sveikatos ir socialinės apsaugos skyriaus Socialinės paramos poskyrio (toliau – Poskyris) specialistai atsako už teisingą dokumentų piniginei socialinei paramai gauti priėmimą.“

1.3. Pakeisti 15 punktą ir jį išdėstyti taip:

„15. Poskyris atsako už teisingą gyventojų pajamų apskaičiavimą ir dokumentų parengimą joms išmokėti.“

1.4. Pakeisti 17 punktą ir jį išdėstyti taip:

„17. Atsakingas Poskyrio specialistas apskaičiuoja socialinės pašalpos dydį, vadovaujantis Įstatymu ir kitais piniginės socialinės paramos teikimą reglamentuojančiais teisės aktais bei atsižvelgiant į pareiškėjo pateiktus dokumentus (duomenis) ir Savivaldybės administracijos seniūnijų socialinio darbo specialistų surinktus duomenis, gaunamus iš atitinkamų institucijų pagal duomenų teikimo sutartis, sudarytas teisės aktų nustatyta tvarka. Sprendimą pasirašo jį parengęs specialistas ir Administracijos direktoriaus paskirtas atsakingas valstybės tarnautojas.“

1.5. Pakeisti 18 punktą ir jį išdėstyti taip:

„18. Kompensacijų dydį, vadovaudamiesi Įstatymu ir Lietuvos Respublikos socialinės apsaugos ir darbo ministro įsakymu „Dėl dokumentų, nustatytų Lietuvos Respublikos piniginės socialinės paramos nepasiturintiems gyventojams įstatyme, formų patvirtinimo”, apskaičiuoja šilumą, geriamąjį ir karštą vandenį tiekiančios įmonės (toliau – Įmonės), kai šiluma, geriamasis ir karštas vanduo tiekiami centralizuotai, pagal sutartis, sudarytas su Savivaldybės administracija arba Sveikatos ir socialinės apsaugos skyriumi , kai būsto šildymui ir karšto vandens ruošimui naudojamos kitos energijos ir kuro rūšys (malkos, dujos, elektros energija ar kt.).“

1.6. Pakeisti 19 punktą ir jį išdėstyti taip:

„19. Centrinė buhalterija socialines pašalpas pagal Poskyrio paruoštus žiniaraščius perveda į paštą, gavėjų asmenines sąskaitas bankuose, socialinių kortelių sąskaitas ar socialinę riziką patyrusių bendrai gyvenančių asmenų ar vienų gyvenančių asmenų pasirinktas prekybos įmones einamojo mėnesio 10-15 dienomis, o kompensacijų sumas perveda į šilumos energiją ir vandenį teikiančių įmonių atsiskaitomąsias sąskaitas bankuose, gyventojų nurodytas banko sąskaitas ar pašto skyrius, o bendrai gyvenantiems asmenims arba vieniems gyvenantiems asmenims, patyrusiems socialinę riziką – į kurą pardavusios įmonės ar asmens sąskaitą. Minimalus neišmokamos socialinės pašalpos dydis – 1,45 EUR, o kompensacijos dydis – 0,29 EUR.“

1.7. Pakeisti 20 punktą ir jį išdėstyti taip:

„20. Vadovaudamasis Įstatymu ir poįstatyminiais aktais, atsakingi Poskyrio specialistai paruošia duomenis apie būstuose, kuriems centralizuotai tiekiama šiluma ir vanduo, bendrai gyvenančių asmenų ar vienų gyvenančių asmenų pajamas kompensacijoms apskaičiuoti ir pateikia juos daugiabučių namų savininkų bendrijoms ir šilumą bei vandenį teikiančioms įmonėms einamojo mėnesio 28 d.“

1.8. Pakeisti 22 punktą ir jį išdėstyti taip:

„22. Duomenis apie gyventojams suteiktas kompensacijas Poskyriui už praėjusį mėnesį iki einamojo mėnesio 10 dienos teikia daugiabučių namų savininkų bendrijos ir šildymą bei vandenį tiekiančios įmonės.“

1.9. Pakeisti 32 punktą ir jį išdėstyti taip:

„32. Klaipėdos rajono savivaldybėje nustatomos šios vidutinės kuro rūšių kainos, taikomos būsto šildymo ir karšto vandens ruošimo kompensacijoms skaičiuoti:

I kategorijos malkų kaina – 80,00 Eur už vieną kietmetrį;

Mišrių malkų kaina – 70,00 Eur už vieną kietmetrį;

Akmens anglies kaina – 425,00 Eur už toną;

Biokuro kaina – 400,00 Eur už vienos tonos naftos ekvivalentą;

Suskystintų naftos dujų kaina – 1000,00 Eur už toną;

Dyzelino (krosnių kūrenimui) kaina – 1275,00 Eur už toną.“

1.10. Pakeisti 44 punktą ir jį išdėstyti taip:

„44. Seniūnijos piniginės socialinės paramos teikimo komisijos sudėtį ir nuostatus tvirtina Administracijos direktorius, Poskyrio teikimu.“

1.11. Pakeisti 45 punktą ir jį išdėstyti taip:

„45. Seniūnijos piniginės socialinės paramos teikimo komisija turi teisę teikti siūlymus ir rekomendacijas Savivaldybės skyriui atsakingam už piniginės socialinės paramos teikimą dėl piniginės socialinės paramos, tikslinių, periodinių ir sąlyginių pašalpų skyrimo:

45.1. socialinę riziką patyrusiems bendrai gyvenantiems asmenims ar vienam gyvenančiam asmeniui – ir dėl piniginės socialinės paramos teikimo formų (nepinigine forma ar pinigais);

45.2. teikti siūlymus dėl piniginės socialinės paramos skyrimo 41 punkte nurodytais atvejais;

45.3. kai pašalpos gavėjai nesudarė Savivaldybės administracijos darbuotojams galimybės tikrinti gyvenimo sąlygas, turimą turtą ir užimtumą;

45.4. kai piniginės socialinės paramos gavėjai Savivaldybės administracijos reikalavimu nedeklaravo turimo turto (įskaitant gaunamas pajamas) Gyventojų turto deklaravimo įstatymo nustatyta tvarka;

45.5. kai piniginės socialinės paramos gavėjai nedalyvavo Savivaldybės administracijos organizuojamoje visuomenei naudingoje veikloje ir užimtumo didinimo programos veikloje;

45.6. kai asmenys per 6 mėnesius iki kreipimosi dėl piniginės socialinės paramos perleido nuosavybėn kitam asmeniui Įstatymo 14 straipsnio 1 dalies 1–8 punktuose nurodytą turtą ir kreipdamiesi (kreipdamasis) dėl piniginės socialinės paramos prašyme-paraiškoje nenurodė gautų piniginių lėšų ar už jas įsigyto naujo turto;

45.7. kai darbingi asmenys vykdo individualią veiklą ir (ar) nekilnojamųjų daiktų pardavimo ir (ar) nuomos veiklą ir jiems (jam) ilgiau kaip 6 mėnesius buvo teikiama socialinė pašalpa, jeigu jie (jis) prašyme-paraiškoje nurodo, kad šiuo laikotarpiu iš vykdomos veiklos gavo mažesnes kaip minimalioji mėnesinė alga vidutines pajamas per mėnesį (proporcingai veiklos laikui);

45.8. piniginės socialinės paramos teikimo laikotarpiu nuosavybės teise įgijo privalomą registruoti turtą, kurio vertė didesnė kaip piniginių lėšų normatyvas, nustatytas Įstatymo 16 straipsnio 5 dalyje, arba nuosavybės teise turimą privalomą registruoti turtą perleido nuosavybėn kitam asmeniui už lėšų sumą, mažesnę kaip pusė šio turto vertės, apskaičiuotos vadovaujantis Įstatymo 20 straipsnio 5 dalimi.“

1.12. Pakeisti 47 punktą ir jį išdėstyti taip:

„47. Seniūnijos piniginės socialinės paramos teikimo komisijos posėdžiauti renkasi 1 kartą per mėnesį arba pagal poreikį. Posėdžiai protokoluojami ir kiekvienam svarstytam atvejui priimamas rekomendacinio pobūdžio motyvuotas sprendimas apie piniginės socialinės paramos skyrimą, neskyrimą, sustabdymą, atnaujinimą. Protokolas ne vėliau kaip per 3 dienas pateikiamas Savivaldybės skyriui, atsakingam už piniginės socialinės paramos teikimą.“

1.13. Pakeisti 57 punktą ir jį išdėstyti taip:

„57. Seniūnijos socialinio darbo specialistai, suformuoja tikslinių, sąlyginių ir periodinių pašalpų gavėjų bylas ir pateikia Savivaldybės skyriui, atsakingam už piniginės socialinės paramos teikimą.“

2. Skelbti šį sprendimą Teisės aktų registre ir savivaldybės interneto svetainėje [www.klaipedos-r.lt](http://www.klaipedos-r.lt).

Savivaldybės meras

TEIKIA Direktorius S. Karbauskas

PARENGĖ D. Beržanskytė-Bučinskienė

SUDERINTA

I. Gailienė

D. Beliokaitė

V. Jasas

A. Jansonienė

D. Kubilius

V. Butkus

L. Liutikienė

B. Markauskas

**KLAIPĖDOS RAJONO SAVIVALDYBĖS ADMINISTRACIJA**

**AIŠKINAMASIS RAŠTAS**

**2022-09-15**

**DĖL KLAIPĖDOS RAJONO SAVIVALDYBĖS TARYBOS SPRENDIMO „DĖL KLAIPĖDOS RAJONO SAVIVALDYBĖS TARYBOS 2020 M. RUGPJŪČIO 20 D. SPRENDIMO NR. T11-316 „DĖL PINIGINĖS SOCIALINĖS PARAMOS TEIKIMO KLAIPĖDOS RAJONO SAVIVALDYBĖJE TVARKOS APRAŠO PATVIRTINIMO“ PAKEITIMO“ PROJEKTO**

**1. Parengto sprendimo projekto tikslai, uždaviniai (ko sprendimo projektu norima pasiekti)**: patvirtinti naujas kuro rūšių kainas (įskaitant PVM), kurių nustatytas dydis bus naudojamas apskaičiuojant būsto šildymo išlaidų kompensaciją gyventojams, turintiems teisę į kompensaciją ir šildymui naudojantiems įvairias kuro rūšis, į kurias atsižvelgiant gali būti skiriama piniginė parama. Taip pat pakeistas atsakingo skyriaus už socialinę paramą pavadinimas.

**2. Kuo vadovaujantis parengtas sprendimo projektas:** Savivaldybės pareiga nustatyti gyventojų naudojamo kuro rūšių kainas numato Piniginės socialinės paramos nepasiturintiems gyventojams įstatymas (11 straipsnio 4 dalis).

Klaipėdos rajono savivaldybės tarybos 2021 m. gruodžio 23 d. sprendimu Nr. T11-353 „Dėl Klaipėdos rajono savivaldybės tarybos 2019 m. lapkričio 28 d. sprendimo Nr. T11-356 „Dėl Klaipėdos rajono savivaldybės administracijos struktūros patvirtinimo“ pakeitimo“ . Klaipėdos rajono savivaldybės administracijos direktoriaus 2022 m. balandžio 27 d. įsakymu Nr. AV-1143 „Dėl Klaipėdos rajono savivaldybės administracijos Sveikatos ir socialinės apsaugos skyriaus ir Sveikatos ir socialinės apsaugos skyriaus Socialinės paramos poskyrio veiklos nuostatų patvirtinimo“.

**3. Kaip šiuo metu yra teisiškai reglamentuojami projekte aptariami klausimai**: funkcijas vykdė Paslaugų ir civilinės metrikacijos skyrius.

2020-08-20 Tarybos sprendimu Nr. T11-316, 32 punktu patvirtinta I kategorijos malkų kaina – 70,00 Eur už vieną kietmetrį, mišrių malkų kaina – 50,00 Eur už vieną kietmetrį, akmens anglies kaina – 200,00 Eur už toną, biokuro kaina – 156,00 Eur už toną, suskystintų dujų kaina – 800,00 Eur ir dyzelino(krosnių kūrenimui) kaina – 900,00 Eur už toną.

**4. Kokių teigiamų rezultatų yra laukiama:** bus užtikrinamas Savivaldybės gyventojų teisės į piniginę socialinę paramą įgyvendinimas. Tikėtina, kad tokių gyventojų daugės.

**5.** **Galimos neigiamos pasekmės priėmus siūlomą Savivaldybės tarybos sprendimo projektą ir kokių priemonių būtina imtis, siekiant išvengti neigiamų pasekmių:** neigiamų pasekmių nenumatoma.

**6. Kokius teisės aktus būtina pakeisti ar panaikinti, priėmus teikiamą Savivaldybės tarybos sprendimo projektą:** -

**7. Projekto rengimo metu gauti specialistų vertinimai ir išvados. Ekonominiai apskaičiavimai**: kuro kainas sprendimo projektu siūloma nustatyti atsižvelgiant į prieinamų duomenų apie kainų kitimo tendencijas ir geriausius gyventojų interesus.

Norint palyginti kainas buvo apklaustos įmonės: UAB „Saurida“, UAB „Jozita“, Valstybinių miškų urėdijos Kretingos regioninis padalinys, individualios įmonės ir kt. susisteminus pateiktą informaciją išvestas kainų vidurkis: I kategorijos malkų kaina – 79,92 Eur už vieną kietmetrį, mišrių malkų kaina – 71,60 Eur už vieną kietmetrį, akmens anglies kaina – 425,00 Eur už toną, biokuro kaina – 404,00 Eur už toną, suskystintų dujų kaina – 1010,00 Eur ir dyzelino(krosnių kūrenimui) kaina – 1275,00 Eur už toną.

**8. Sprendimo įgyvendinimui reikalingos lėšos:** šildymo išlaidų kompensacijos mokamos iš Savivaldybės biudžeto lėšų, iš Socialinės apsaugos ir NVO Politikos programos 1.1.4. priemonės Socialinių pašalpų ir kompensacijų skaičiavimas ir mokėjimas, numatytų pašalpoms ir kompensacijoms mokėti.

**9. Kiti, autoriaus nuomone, reikalingi pagrindimai ir paaiškinimai.** 2021 metais kompensacijoms panaudota 309 tūkst. Eur (iš jų 252,6 tūkst. Eur skirta kieto kuro kompensacijai), 2022 metais kompensacijoms jau panaudota 233 tūkst. Eur (iš jų 110 tūkst. Eur skirta kieto kuro kompensacijai).

Sveikatos ir socialinės apsaugos skyriaus

Socialinės paramos poskyrio vedėja Darina Beržanskytė-Bučinskienė